Хөснулла ошоноң ише еңел-елпе уйындар менән йәштән үк мауыҡманы. Армияға тиклем сыҡҡылағанда ла ситтән генә ҡарап тәмәке көйрәтер ҙә әйләнер ине. Хеҙмәт итеп ҡайтҡас, ике йыл йөрөнөмө-юҡмы, медпунктта эшләгән Сәкинәне бисәлеккә алып бер аҙ аталарында йәшәне, өй һалырға тотондо. Дөрөҫөрәге, атаһы эшләтте. Үҙе ҡыл да ҡыбырлатманы, колхоз эшендә лә илке-һалҡы йөрөнө, гел еңелерәк кәсепкә ынтылды. Тәүҙәрәк тимер-томор мастерскойында ләстит һатты, шунан халыҡтан һөт йыйҙы. Иртә тороуҙан елкәһе сейләнеп, уныһына ла ҡул һелтәне оҙаҡламай. Экспедитор булып керҙе, уны ла ташланы, әле — кадрҙар бүлегендә.